Anklagemyndigheden har gennemført en række straffesager mod 11 personer, efter politiet i april gennemførte en aktion mod narkomiljøet i Vesthimmerland. Ved aktionen blev otte mænd og to kvinder anholdt. Samtidig blev der gennemført ransagninger på en række lokaliteter i nærområdet. Hovedparten af de anholdte blev løsladt efter endt afhøring, mens tre blev varetægtsfængslet. Kort inde i efterforskningen løslod politiet en af de anholdte, en 26-årig kvinde. Efterforskningen har været rettet mod et miljø i Vesthimmerland, der havde tætte kontakter til rockergruppen Bandidos, og som kunne mistænkes for distribution af narkotika ? blandt andet fra en Bandidos-relateret virksomhed i området. Virksomheden er nu lukket. - Det er vores vurdering, at flere af de implicerede personer har virket som fremskudt distributionsled for Bandidos i lokalområdet. Dermed har vi frataget rockergruppen muligheden for at konsolidere sig i Vesthimmerland, siger politikommissær Preben Møller ved Nordjyllands Politi. Efter endt efterforskning er 11 personer nu dømt for distribution af narkotika. Hovedmanden, et 45-årigt mandligt medlem af Bandidos, fik 3 års fængsel. To er idømt ubetinget frihedsstraf af henholdsvis 2½ og 3 års fængsel. Alle de dømte er danske mænd bosiddende i lokalområdet i alderen 26-44 år. Enkelte personer afventer fortsat at få afgjort deres straffesager.
11 personer fra narkomiljøet i Vesthimmerland er dømt for distribution af narko.